Fjárfest fyrir rúmar 126 milljónir í Stykkishólmi Handbært fé frá rekstri Stykkishólmsbæjar á síðasta ári er 96,8 milljónir króna . Þetta kemur fram í nýframlögðum ársreikningi sveitarfélagins . Fjárfestingar voru 126,2 milljónir króna og vegur fjárfesting í gatnagerð , frágangur í miðbæ og lokaverkum nýs leikskóla þyngst . Auk þess var fjárfest í íþróttamannvirkjum og lausamunum . Þrátt fyrir þessar fjárfestingar jukust skuldir bæjarsjóðs ekki nema um 55 milljónir á síðasta ári . Rekstrarafkoma bæjarsjóðs Stykkishólmbæjar er jákvæð um 21,2 milljónir króna og af samstæðum reikningi er hagnaðurinn 2,6 milljónir . Meginástæða þessarar útkomu eru auknar greiðslur úr Jöfnunarsjóði sveitarfélaga sem námu um 69,1 milljónum meira en áætlun gerði ráð fyrir . Á móti koma hærri launagreiðslur , meðal annars vegna aukinnar þjónustu í leikskólanum og grunnskólanum , auk hækkunar lífeyrisskuldbindinga starfsfólks um 24,8 milljónir . Þrátt fyrir þessa aukingu tekna er rekstrarniðurstaðan mjög svipuð og fjárhagsáætlun gerði ráð fyrir . Samkvæmt ársreikningnum hækkaði handbært fé Stykkishólmsbæjar um 35,2 milljónir á árinu , en fjárhagsáætlun gerði ráð fyrir að það myndi hækka um 4,1 milljón frá árinu áður . Veltufé frá rekstri var 96,8 milljónir en fjárhagsáætlun gerði ráð fyrir að það yrði 60,2 milljónir .